Aquesta informació es va publicar originalment el 26 de desembre de 2017 i, per tant, la informació que hi apareix fa referència a la data especificada.

Alumnes a l'entrada d'una escola Foto: Europa Press

La Fiscalia ha citat a declarar el director i dotze professors de l'IES El Palau de Sant Andreu de la Barca pels comentaris que presumptament van fer els docents a alumnes que són fills d'agents de la Guàrdia Civil arran de la violència policial de l'1 d'octubre. Fonts del Ministeri Públic han informat aque està previst que la Guàrdia Civil, exercint funcions de policia judicial, els prengui declaració els dies 4, 5, 8 i 10 de gener per esclarir si hi ha hagut un suposat "delicte d'odi". En cas de ser així, la Fiscalia presentaria una denúncia o es querellaria contra els docents davant del jutge.Després de l'1 d'octubre, divuit famílies es van dirigir a l'ajuntament de Sant Andreu de la Barca per expressar el seu malestar pels suposats comentaris dels professors. L'alcalde, Enric Llorga, va convocar una reunió el passat 9 d'octubre per tractar el tema. Pocs dies abans, uns dos-cents alumnes s'havien concentrat davant del centre per demanar "respecte" cap als fills dels guàrdies civils. El centre va desmentir les acusacions d'"adoctrinament" a les aules a través d'un comunicat i va assegurar que sempre havia vetllat "per la perfecta convivència de la seva comunitat educativa".El passat novembre ja van ser citats a declarar vuit mestre de la Seu d'Urgell per parlar de l'1 d'octubre a classe acusats d'un possible "delicte d'incitació a l'odi" pel tractament que van fer del referèndum i de la violència policial. El jutge investigava aleshores si els professors havien "incitat de manera directa els seus alumnes [...] a la comissió de fets mínimament concretats dels que es pugui predicar la discriminació, l'odi, l'hostilitat o la violència contra grups o associacions". Les famílies denunciants van declarar davant del jutge el passat 18 d'octubre.El delicte d'odi, que s'ha aplicat en casos de xenofòbia o homofòbia, està castigat al Codi Penal vigent amb penes de presó d'entre un i quatre anys i amb multes d'entre sis i dotze mesos.

Mostra el teu compromís amb NacióDigital.

Fes-te subscriptor per només 5,90€ al mes, perquè és el moment de fer pinya.

Fes-te subscriptor